Pilou Asbæk henter inspiration fra Harry Potter til ny skurkerolle i Foundation på Apple TV+

Apple TV+ er klar med tredje sæson af sci-fi-serien Foundation, og denne gang har danske Pilou Asbæk en nøglerolle som den mystiske skurk The Mule. En karakter, der ifølge Asbæk selv både er brutal og overraskende nuanceret.

I et interview med Collider fortæller Pilou Asbæk, hvordan han gik til rollen som The Mule, der i Asimovs romaner er en farlig mutant med evnen til at manipulere folks følelser – og som først og fremmest har skjult sin identitet igennem stort set hele handlingen. Sådan er det ikke i Foundation på Apple TV+, og Ifølge Asbæk var det dog vigtigt at gøre karakteren mere truende fra start i serien:

“I bøgerne er The Mule beskrevet som en spænkelig, lidt spøjs figur. Men instruktøren David Goyer ville have, at han skulle være en trussel med det samme. Derfor er han i serien langt mere brutal og farlig fra første scene,” siger Pilou Asbæk.

Fik selv ideer til scener

Han afslører også, at han selv har fået lov til at komme med ideer til rollen. Blandt andet stammer en voldsom scene i første afsnit, hvor The Mule brutalt straffer en karakter – og det var Asbæks eget forslag.

“Det var vigtigt for mig, at han føles jordnær og praktisk. For ham handler alt om kontrol. Enten adlyder man, eller også må man tage konsekvenserne,” siger Asbæk. Og den brutale skurkerolle ligger rigtigt godt til Asbæk.

Ikke pæn nok til at være helten

Pilou Asbæk har tidligere spillet flere skurkeroller, blandt andet i “Game of Thrones”, og han er bevidst om, hvorfor han ofte bliver castet som skurk.

“Jeg har en accent, og i amerikanske og britiske produktioner betyder det ofte, at du bliver skurken. Jeg er måske heller ikke pæn nok til at være helten, men jeg kan noget med de her roller,” siger han med et grin.

Asbæk forklarer, at han i arbejdet med The Mule i Foundation har hentet inspiration fra både “Den lille prins” og Voldemort fra “Harry Potter”.

“Jeg elsker Voldemort, fordi han, ligesom The Mule, på en måde er en misforstået karakter. Jeg hepper altid på skurkene, når jeg ser film. Heltene er ofte for perfekte. De fleste mennesker bliver jo testet dagligt, og nogle gange er det bare rart at være lidt ond,” siger han.

Asbæk glæder sig over den store skala på Foundation-produktionen og håber, at serien kan få flere til at læse Asimovs bøger, der dog ligger ganske langt fra seriens handling. Men det betyder ikke så meget for Asbæk, der elsker bøgerne:

“Hvis serien kan få bare nogle få til at læse de her fantastiske bøger, så har vi gjort vores arbejde godt,” siger han.

Tredje sæson af Foundation har premiere i dag på Apple TV+.

Pilou Asbæk henter inspiration fra Harry Potter til ny skurkerolle i Foundation på Apple TV+